google/wiki40b huggingface dataset:
Nikolaj Krylenko

Biografi

Krylenko studert jus i St. Petersburg og ble bolsjevik i 1906. Han viet seg som sådan fremst til propagandaen i hæren. I juni 1914 flyktet Krylenko til Sverige, vendte tilbake i 1915, ble arrestert og innrullert som soldat. Etter februarrevolusjonen i 1917 blev han atter arrestert, men ble satt på frifot. Han var fra november 1917 til mars 1918 den russiske hærs øverstkommanderende. 
Krylenko deltok i organiseringen av Den røde armé og innehadde en mengde embeder, til og med innen sovjetisk sjakk. Han ble offentlig anklager i 1922 og tjenestegjorde som høyeste anklager ved flere politiske prosesser og ble utnevnt til justisfolkekommissar i 1936.
Han ble fengslet i 1937 og ble henrettet (eller døde i fangenskap).
Quantum of Solace

Handling

Filmens tittel er hentet fra en av novellene i Ian Flemings novellesamling, For Your Eyes Only, men filmens handling og novellen har ingen annen sammenheng. 
Filmens handling er en direkte etterfølger av «Casino Royale», og flere kritikere mente filmen av den grunn ikke stod godt på egne ben og var et skritt bort fra den opprinnelige James Bond.
Chorotega (språk)

Historie

Chorotegaene holdt opprinnelig til i den meksikanske delstaten Chiapas. De var underlagt olmekerne, som undertrykka og mishandla dem. Som en følge av dette forlot chorotegaene Chiapas og vandra sørover. Dette skjedde i perioden mellom 800-tallet og 1200-tallet, litt før nicaraoene, en undergruppe av nahuaene, også dro sørover fra Chiapas. Chortegaene slo seg ned i området som i dag utgjør Rivas i Nicaragua, men måtte flykte videre da nicaraoene kom til det samme området på 1200-tallet. Til slutt endte hovedgruppa av chorotegaer opp så langt sør som på Nicoyahalvøya i dagens Costa Rica, som ble deres kjerneområde og markerte Mesoamerikas sørlige grense.
Chorotegaene spredte seg over et stort område som kalles Stor-Nicoya, som de delte med nicaraoene og flere andre mindre folkegrupper. Stor-Nicoya omfatter Nicoyahalvøya, området rundt Nicaraguasjøen, Rivas-eidet, den vestlige delen av Cordillera de Guanacaste, leiet til Tempisqueelva og kystregionen som strekker seg til Punta Herradura. Dette tilsvarer den nordvestlige delen av dagens Costa Rica, hele vestkysten av Nicaragua og en liten del av det sørvestlige Honduras. I tillegg til Nicoya var det fire chorotegiske provinser: Chorotega og Orotiña i den østlige delen av Stor-Nicoya, og Cangel og Paro i vest. Chorotegaene hadde nær kontakt med de andre mesoamerikanske folkeslaga som bodde i området, og språket deres tilegna seg en rekke av de typiske trekka til de mesoamerikanske språka. Særlig innflytelse fikk det fra nahuatl, som var språket til nicaraoene og fungerte som lingua franca langs hele den mellomamerikanske stillehavskysten.
Da de spanske erobrerne ankom Nicoyahalvøya på 1500-tallet var chorotegaene den ledende folkegruppa der, og chorotega det viktigste språket. Som en følge av dette var det chorotegaene som fikk mest oppmerksomhet fra spanjolene, og det var de som ble utsatt for størst grad av hispanifisering. Da et kongelig dekret fra Karl II av Spania i 1696 forbød all bruk av indianske språk i Ny-Spania, gikk det hardt utover chorotega. Språket døde ut i Costa Rica i det påfølgende århundret, mens det døde ut i Nicaragua på slutten av 1800-tallet eller begynnelsen av 1900-tallet. De eneste etterkommerne av chorotegaene holder i dag til i indianerreservatet Matambú på Nicoyahalvøya. Andre språk i disse landa som ble snakka av mindre og mer isolerte folkegrupper, slik som bribri, cabécar, miskito og sumo, ble ikke utsatt for det samme presset, og lever fremdeles i beste velgående.
Norgesmesterskapet i fotball for menn 1922

Norgesmesterskapet i fotball for menn 1922 ble vunnet av Odd etter finaleseier 5–1 over Kvik Fredrikshald den 15. oktober. Målscorere for Odd var Sigurd Eek, som scoret i det 5. minutt, Berthel Ulrichsen, som scoret i det 20. minutt, Ronald Haakonsen som scoret i det 48. minutt, Einar Gundersen som scoret i det 80. minutt og Johan Svendsen, som scoret selvmål i det 81. minutt. Wilhelm Nielsen scoret for Kvik i det 85. minutt.
8 000 tilskuere overvar kampen som ble spilt på Brann stadion i Bergen. Dommer var Thorvald E. Johnsen, Trygg. Dette var åttende gang Odd vant et norgesmesterskap.
Odds vinnerlag: Ingolf Pedersen, Peder Henriksen, Thaulow Goberg, Tidemand Nilsen, Sigurd Eek, Ronald Haakonsen, Nils Thorstensen, Haakon Haakonsen, Berthel Ulrichsen, Einar Gundersen og Martinius Kristoffersen.
North Western Expeditionary Force

North Western Expeditionary Force var en britisk-fransk ekspedisjonsstyrke satt inn i felttoget i Norge i 1940. Den omfattet samtlige britiske og franske styrker i Norge, unntatt styrkene som ble satt inn ved Narvik. Hovedkvarteret til styrken kom aldri til Norge. Styrken stod under kommando av generalløytnant Hugh Massy. Massys oppdrag var å gjenerobre Trondheim. Soldater og materiell ble landsatt i Namsos og på Åndalsnes. To av brigadene, 146 og 148 var territorialbrigader.
Omkring 30.000 soldater ble landsatt i Namsos og Åndalsnes, og 15.000 i Narvik .
Ankenævnet for Forsikring

Ankenævnet for Forsikring er en dansk organisasjon som behandler klager vedrørende forsikringer.
Organisasjonen ble opprettet i 1975 av Forbrugerrådet og Forsikring & Pension. Det er således en privat organisasjon, men er dog godkjent av Økonomi- og Erhvervsministeriet. Medlemmene er utpekt av Forbrugerrådet (ti medlemmer) og Forsikring & Pension (67 medlemmer).
For å få en klage behandlet av Ankenævnet kreves det at man selv er forsikringstager og at man forinden har klaget til forsikringsselskapet. Med unntak av klager over bilforsikringer, behandler organisasjonen kun saker vedrørende privatpersoners forsikring.
Organisasjonen behandler årlig ca. 2 000 klagesaker. Formann er høyesterettsdommer Poul Sørensen.
Unipub

Unipub er et tidligere norsk akademisk forlag, eid av Studentsamskipnaden i Oslo. Det var organisert som en avdeling i Akademika.
Unipub ga ut faglitteratur, trykket doktoravhandlinger og kompendier og utførte andre trykkeoppdrag for universitetsmiljøet.
2012 ble det slått sammen med Tapir Akademisk Forlag til Akademika forlag.
Paul Ehrlich

Liv

Paul Ehrlich ble født 1854 i schlesiske Strehlen. Han studerte medisin mellom 1872 og 1878, og tok doktorgraden i Leipzig med avhandlingen Beiträge zur Theorie und Praxis der histologischen Färbung. Etter klinisk utdannelse og habilisasjon i 1887 med avhandlingen Das Sauerstoffbedürfnis des Organismus ved Charité i Berlin ble han av Robert Koch, som han tidligere hadde samarbeidet med, kalt til det nygrunnlagte Institut für Infektionskrankheiten i Berlin. Etter å kommet seg etter en laboratoriepåført tuberkulose i Egypt, støttet han vennen Emil Adolf von Behring i utviklingen av et difteriserum.
Disse arbeidene inspirerte ham i 1897 til hans berømte Seitenkettentheorie, som forklarte serumets virkningsmåte og muliggjorte nøyaktig måling av antigenmengden.
I 1896 ble Ehrlich direktør for det nye Königliche Institut für Serumforschung und Serumprüfung i Steglitz ved Berlin. Dette instituttet ble i 1899 forlagt til Frankfurt am Main og utvidet til Königliche Institut für experimentelle Therapie, hvor Ehrlich viet seg til kreftforskning og kjemoterapi. I 1904 ble han honorarprofessor i Göttingen
Han mottok Nobelprisen i medisin i 1908 sammen med Ilja Iljitsch Metschnikow, for sine oppdagelser innen kjemoterapiens område. I Frankfurt hadde han også eksperimentert med andre kjemikalier.
Med støtte fra sin assistent Sahachiro Hata utviklet han i mai 1909 legemiddelet Salvarsan mot syfilis. Dette var det første spesifikt virkende kjemoterapeutikum. Senere utviklet han tallrike andre medikamenter på kjemisk basis, med hvilke en rekke til da dødelige sykdommer virkningsfullt kunne kureres. 1911 mottok han Liebig-Medaille, og i 1914 ble han professor ved det nye universitetet i Frankfurt (Goethe-universitetet).
17. august 1915 fikk han et hjerteinfarkt, og døde 20. august samme år i nærvær av sin hustru og to døtre på sin venn Dr. Curt Parisers klinikk i Bad Homburg. Keiser Wilhelm II skrev i sitt kondolansetelegram: Ich beklage mit der gesamten gebildeten Welt den Tod dieses um die medizinische Wissenschaft und die leidende Menschheit so hochverdienten Forschers, dessen Lebenswerk ihm bei der Mit- und Nachwelt unvergänglichen Ruhm und Dank sichert.
Paul Ehrlichs liv og verk ble i 1940 filmet av William Dieterle i den amerikanske filmen Dr. Ehrlich's Magic Bullet med Edward G. Robinson i titelrollen.
Sandesund bru

2-felts Sandesund bru

Sandesund bru ble en del av Europavei 6 i Østfold i 1978, da den sto ferdigbygget. Den hadde da to kjørefelt.
Da brua ble bygget i perioden 1970–1978 var det en forutsetning at den skulle få 4-felt for at den skulle bli bygget, men på grunn av finansieringssituasjonen ble det besluttet å bygge kun 2-felt. Det antas at oljekrisen som oppstod i 1970-årene kan ha hatt en innflytelse på denne avgjørelsen.

4-feltsbru Sandesund bru

I 2005 begynte byggingen av en «kopi» av den gamle brua, som ble bygget parallelt med den gamle. Den er 1 521 m lang. Dette var et ledd i utbyggingen mot 4-felts vei fra Oslo til Gøteborg. Denne utbyggingen var også en del av den bompengefinansierte utbyggingen av E6 gjennom Østfold.
16. mai 2008 ble den nye brua åpnet for trafikk. Samtidig ble den gamle brua stengt, og rehabilitert før Sandesund bru åpnet for 4-feltstrafikk i november 2008. Åpningsseremonien for parsellen inkludert Sandesund bru skjedde i Eidet veitunnel om ettermiddagen 24. november og parsellen var klar for kjøring den 27. november.
Bélep

Geografi

Øygruppen ligger i forlengelsen av hovedøya Grande Terre innenfor Ny-Caledonias barriererev og består av to større koralløyer, Pott (Phwoc) og Art (Aar), samt flere mindre øyer. Kommunen omfatter i tillegg også Îles Daos du Nord og Îles Daos du Sud sør for Art. Høyeste punkt er 283 moh.

Historie

Første europeiske besøkende var orlogskaptein James Cook i 1774.

Samfunn

Kommunen hadde en befolkning på 843 ved folketellingen i 2014. Største tettsted er Wala på Art.
En del av befolkningen er kanaker. Disse taler i hovedsak yalâyu (98,6 %). Kanakbefolkningen tilhører det tradisjonelle distriktet Bélep i det tradisjonelle området Hoot ma Waap og er fordelt på sju stammer: Saint Joachim, Saint Joseph, Saint Louis, Saint Pierre, Sainte Anne, Sainte Marie og Sainte Thérèse. Stammeland utgjør 80 % av arealet i kommunen.
Anatolij Lisitsyn

Anatolij Ivanovitsj Lisitsyn (russisk: Анатолий Иванович Лисицын) (født 26. juni 1947 i Tver oblast, Russland) er den russiske oblasten Jaroslavls guvernør. Han var fungerende guvernør fra 3. desember 1991 til 10. september 1992. Lisitsyn har blitt gjenvalgt tre ganger, i 1994, 1999 og 2003.
Patanmuseumet

Patanmuseumet er et museum som befinner seg i Patan i Katmandu i Nepal.  Museumet er en del av verdensarven og ble innviet i 1997 av kong Birendra Bir Bikram Shah Dev. Det viser tradisjonell nepalsk kunst i en strålende arkitektonisk setting. Det dekker en lang periode av Nepals kulturhistorie og enkelte sjeldne objekter er blant dets skatter. De fleste objektene er i bronse og forgylt kobber av en type Patan er berømt for.
Mainz

Historie

Mainz er en av de eldste byene i Tyskland og ble grunnlagt som den romerske garnisonen Moguntiacum ca. år 13/12 f.Kr. av Drusus, da denne del av Rhinen utgjorde Romerrikets yttergrense. De neste 500 år hørte Mainz til Romerriket og var fra år 89 hovedstaden i provinsen Germania Superior, som rakk ned til Alpene og inn i dagens Frankrike. 
Kristendommen kom til byen i Konstantin den stores regjeringstid og Moguntiacum ble bispesete. Frankerrikets store misjonær Bonifatius ble erkebiskop i byen i 764, denne tittelen var personlig. I fra 782 ble Mainz fast erkebispesete og ble etter hvert en av de viktigste kirkeprovinser nord for Alpene. Erkebiskopens betydning understrekes av at han var en av de syv kurfyrstene som valgte den tysk-romerske keiser. Som følge av dette ble Mainz også etter hvert et viktig politisk og økonomisk sentrum. I 1244 ble byen gitt status som fristad av erkebiskopen, der han bare var nominell regjerende, mens byen hadde en borgerlig selvstyre. Erkebiskopen Adolf II av Nassau trakk tilbake denne statusen i 1462 etter at borgerne hadde støttet en annen kandidat for erkebispesetet. Byen var deretter residensby for kurfyrsten.
Byens sannsynligvis mest kjente borger var Johannes Gutenberg som oppfant boktrykkunsten i byen. Hans berømte 42-linjers Bibel trykte han i Mainz rundt 1455. Universitetet ble grunnlagt i 1477.
Under Revolusjonskrigene erobret franske tropper byen. Sammen med alle områdene vest for Rhinen ble den innlemmet i Frankrike i 20 år. Fra 1816 hørte Mainz til storhertugdømmet Hessen, men hadde mistet sin tidligere betydning som fyrstelig residensby. Dette førte til at den videre byutviklingen i stor grad stagnerte. Dessuten spilte Mainz en viktig rolle som festningsby mot naboen i sørvest og var omgitt av festningsanlegg som var til hinder for videre vekst. Først i 1872, etter erobringen av Alsace-Lorraine under Den fransk-prøyssiske krigen, ble festningsanleggene utvidet slik at byen igjen fikk rom til å vokse.
Innbyggertallet overskred i begynnelsen av det tyvende århundre grensen på 100 000, og byen fikk status som storby. Innbyggertallet var i 2002 183 822, med ytterligere 18 619 mennesker som hadde sin primære bopel andre steder, men også hadde bolig i Mainz.

Geografi

Byen ligger ved Rhinens vestlige bredd, rett ovenfor munningen av elven Main. 
Mainz kan enkelt nås på 25 minutter med S-Bahn fra Frankfurt lufthavn.
Byen består av 15 bydeler: Altstadt, Neustadt, Mombach, Gonsenheim, Hartenberg-Münchfeld, Oberstadt, Bretzenheim, Finthen, Drais, Lerchenberg, Marienborn, Hechtsheim, Ebersheim, Weisenau og Laubenheim.
Spekulum

Et spekulum (latinsk: speil) er et medisinsk verktøy for å undersøke kroppsåpninger, med en utforming som avhenger av hvilken kroppsåpning som skal undersøkes. I eldre tekster kan spekulumet ble referrert til som et diopter eller dioptra.
Vaginale spekula ble brukt av romerne, og spekulumartefakter har blitt funnet i Pompeii.  En vaginal spekulum, utviklet av J. Marion Sims, består av en hul sylinder, med en avrundet ende som er delt i to hengslete deler, på samme måte som nebbet til en and. Spekulumet blir ført inn i vagina for å utvide den, for å lettere kunne undersøke vagina og livmorhals.
Det finnes også egne spekulum for anal-, øre-, og neseåpninger.
Pudicitia pholus

Utseende

En ganske stor (vingespenn 60-70 millimeter), mørkbrun smyger med hvite flekker på vingene.

Utbredelse

Arten er kjent fra Assam og Bhutan.
Frans I av De to Sicilier

Biografi

Frans var sønn av kong Ferdinand I av De to Sicilier og erkehertuginne Marie Karoline av Østerrike. Han var nevø av Marie Antoinette og Ludvig XVI av Frankrike.
I 1796 ble Frans gift med erkehertuginne Maria Clementina av Østerrike, datter av keiser Leopold II av det tysk-romerske rike. Da hun døde, ble han gift på nytt med sin kusine Maria Isabella av Spania, datter av kong Karl IV av Spania.
Etter at huset Bourbon hadde flyktet fra Napoli til Sicilia i 1806, ble faren fratatt makten av kommandanten for de britiske troppene som var stasjonert der, William Bentinck, og Frans ble utnevnt til regent i 1812. Bentick gav også en forfatning for Sicilia.
Etter Napoleons fall returnerte kong Ferdinand til Napoli, tilsidesatte den sicilianske konstitusjonen og autonomien, og førte i 1816 sine to kongeriker Napoli og Sicilia sammen i Kongeriket De to Sicilier. Frans fikk etter dette tittelen hertug av Calabria. Mens han fremdeles var kronprins hadde han liberale idéer, og ved utbruddet av revolusjonen i 1820 aksepterte han å bli regent.
Etter at han selv besteg tronen i 1825 førte han imidlertid en mer konservativ politikk. Han engasjerte seg ikke spesielt mye i styringen av landet, men overlot mye til rådgivere.
Vannpolo under Panamerikanske leker 2011

Vannpolo under Panamerikanske leker 2011. Vannpolo var med som en av flere sporter i de 16. Panamerikanske leker som ble arrangert i Guadalajara i Mexico i perioden 14. til 30. oktober 2011. Det var åtte dame- og åtte herrelag som deltok, USA både dame- og herreturneringen.
Gul damdøgnflue

Voksne (imago)

Kroppen er 6-10 millimeter lang og lys brunlig eller mer kremfarget gul kropp. Framvingene har et lyst åpent årenett i fremkant av vingen. Vingene er trekantet og holdes rett opp og ut fra kroppen i hvile. Alle døgnfluene i slekten Cloêon har helt tilbakedannede (mangler) bakvinger. Lengst bak på bakkroppen er det to haletråder (cerci). Hannen har noen ekstra øyne i tillegg til de vanlige. 
Den kan forveksles med brun damdøgnflue (Cloêon simile), men kan skilles på det markerte årenett i vingeframkanten. Den er svært lik og vanskelig å skille fra Cloêon inscriptum.

Nymfer/larver

Larvene er mellom 6-10 millimeter lange  og har tre haletråder (cerci), som er kortere enn kroppen, og den miderste er litt kortere en de to på siden. De har ikke mørke ringer, men kan ha et mørkt bånd. Den midterste haletråden har små korte hår ut til hver side. De to ytre haletrådene har bare hår på innsiden. Det er sju par små trakégjeller (bladgjeller) med rund bladform bakover på siden av bakkroppen. De første seks er doble (to gjelleblad), den siste er enkel (ett gjelleblad). Bakkroppen smaler bakover i en spiss, fargen er grå med mørkere og lysere flekker. Hodet er kraftig og like bredt som brystet. Labialpalpens (de korteste og nederste «munnføttene») ytre (tredje) ledd er spist med et tydelig vinklet ytre hjørne. Maxillarpalpens (de lengste og øverste «munnføttene») har tre ledd.
Den er svært lik og vanskelig å skille fra Cloêon inscriptum. Gul damdøgnflue har noen mørke flekker ytterst på låret (femur), på det andre og tredje beinpar, samt at bladgjellene generelt er litt mindre enn hos Cloêon inscriptum.

Levevis

Gul damdøgnflue har nymfestadiet i ferskvann. Eggene slippes av hunnen ned på vann overflaten. De synker straks til bunnen. nymfer. Larvene finnes frittvømmende på bunnen og lever av alger på steiner og planter. Om de blir forstyrret svømmer de bort med vrikkende bevegelser. De voksne spiser ikke. 
Gul damdøgnflue tilhører gruppen insekter med ufullstendig forvandling, som betyr at den ikke har et puppestadium mellom nymfestadiet og «Fluestadiet» (imago). Døgnfluenes livssyklus er enestående i dyreriket på grunn et mellomstadie kalt subimago som ingen andre kjente insektsgrupper gjennomgår. Fluefiskere kaller dette stadiet for dun (engelsk).
Døgnfluer kan ikke ta til seg føde eller fuktighet som voksne individer. Hunnen kan leve opptil 14 dager før hun legger egg. Hanner lever sjeldent mer enn ett døgn.
Lee Camp

Biografi

Lee Camp, som gikk på Derby County sitt fotballakademi, skrev under på sin første profesjonelle kontrakt med Derby County 1. august 2002. Han ble lånt ut til Football Conference laget Burton Albion 6. januar 2003, og han debuterte for dette laget den 18. januar 2003 i en kamp mot Leigh RMI. Kort tid etter ble Camp hentet tilbake til Derby fordi klubben trengte reservekeeper, og den 26. april 2003 debuterte han for Derby County da Lee Grant ble skadet i kampen mot Walsall og måtte gi seg etter første omgang.
I mars 2004 ble han lånt ut til Queens Park Rangers, og hans første kamp for laget fra London var mot Hartlepool United 13. mars 2003. Totalt spilte han 12 kamper på slutten av 2003/04-sesongen for Queens Park Rangers som rykket opp til Football League Championship denne sesongen.
I 2004/05-sesongen etablerte Camp seg som førstekeeper i Derby og på slutten av sesongen ble han kåret til årets unge spiller i klubben. Etter å ha vært førstekeeper i to sesonger mistet han denne posisjonen tidlig 2006/07-sesongen da klubbens nye manager Billy Davies hentet inn Stephen Bywater fra West Ham United. Dermed valgte Camp å si ja til en låneavtale med Norwich City den 7. september 2006. Camp var andrevalg etter Paul Gallacher på keeperplassen i starten på sitt låneopphold i Norwich, men da Jamie Ashdown fra Portsmouth skrev under på en låneavtale i oktober 2006 ble Camp et tredjevalg. Den 20. november 2006 returnerte Ashdown tilbake til Portsmouth, og kort tid etter ble Gallacher skadet. Dermed fikk Camp sin debut for the Canaries den 28. november 2006 i en ligakamp mot Leicester City. Etter tre kamper for Norwich returnerte Camp tilbake til Derby County i desember 2006. 
I februar 2007 skrev Camp nok en gang under på en låneavtale med Queens Park Rangers, og i denne låneperioden fikk han bokført 11 ligakamper for laget fra London. I april 2007 ble han hentet tilbake til Derby igjen på grunn av at lagets førstekeeper Bywater var blitt suspendert og ikke kunne spille ligakampen mot Crystal Palace. Totalt spilte Lee Camp 3 ligakamper og 1 cupkamp for the Rams i 2006/07-sesongen.
Den 27. juli 2007 signerte Camp på en 3-årskontrakt med Queens Park Rangers som betalte rundt £300 000 for han. Den 1. september 2015 meldte Camp overgang fra AFC Bournemouth til Rotherham United FC etter at førstnevnte klubb kansellerte kontrakten hans.
Sannhets- og forsoningskommisjonen (Sør-Afrika)

Sannhets- og forsoningskommisjonen (engelsk: Truth and Reconciliation Commission) var et domstollignende organ som ble nedsatt etter apartheidregimets fall i Sør-Afrika.
Kommisjonens mandat var å fremskaffe vitnessbyrd om omfanget av menneskerettighetsovertredelser under apartheid og å dokumentere slike overtredelser og i noen tilfelle å gi amnesti til de personer som hadde medvirket ved overtredelsene.
Desmond Tutu var kommisjonens formann.
Kommisjonen ble nedsatt i 1995 og avgav sin endelige rapport den 28. oktober 1998.
I rapporten beskrev kommisjonen de overtredelser av menneskerettighetene og andre forbrytelser, herunder voldsbruk, som apartheidregimet og de ulike motstandsbevegelsene, herunder ANC, hadde begått under apartheidstyret.
Donetsbekkenet

Donetsbekkenet (ukrainsk: Донецький басейн, Donetskyj basejn) eller Donbas (russisk: Донецкий бассейн, Donetskij ugolnyj bassejn) er et stort steinkulls- og industriområde i østlige Ukraina.
Størstedelen av området omfattes av de ukrainske oblastene Donetsk og Luhansk. Hovedbyen i området er Donetsk. Men donetsbekkenets funnområder strekker seg også litt inn i oblastet Rostov i sørvestre Russland.
Navnet Donbass er en forkortelse av det russiske Donetskij bassejn (Донецкий бассейн) og det ukrainske Donetskyj basejn (Донецький басейн).
Donetsbekkenet har en overveiende russisktalende befolkning, til forskjell fra størsteparten av det øvrige Ukraina. I Donetsk og Luhansk er mer enn halve befolkningen russisktalende, i henhold til en folketelling i 2001.

Historie

I 1676 fikk området sin første by: Solanoje (nå Slavjansk) som ble bygd for å dra nytte av de nylig oppdagede saltreservene der.
Rike kullfelt ble oppdaget tidlig i 1720-årene og er blitt utvunnet siden 1770. Disse lagerstättene var en viktig forutsetning for oppbygningen av det russiske jernbanenettet frem til slutten av 1800-tallet.
Siden tidlig i 1930-årene arbeidet det hundrevis av tyskere i kullgruvene her, tilvandret fra Ruhrområdet der mange var blitt arbeidsløse. I den grad de ikke var vendt tilbake til hjemlandet før 1935/36, ble de nesten alle som en ofre for Stalins utrenskninger.
Etter utbruddet av annen verdenskrig ble store industrifabrikker i Donetsbekkenet bygd ned og forflyuttet til det vesrtlige Sibir, for det meste til Kuzbass, der de lå lenger unna eventuelle tyske angripere. Mange fagarbeidere fulgte med. Dermed ble Kusbass til en av sovjetarmeens viktigste våpensmier. Omsk, Novosibirsk, Krasnojarsk og andre byer østenfor Uralfjellene ble viktige industrisentra. Under annen verdenskrig ble Donbass et hovedangrepsmål for de tyske styrkers Unternehmen Barbarossa. Under Donetsbekkenoperasjonen ble det i 1943 gjenerobret av Den røde armé.
Fra 1944 ble det anlagt store fangeleirer for tyske soldater i Donbass, som for eksempel i Stalino, og fangene ble satt i arbeid i kullgruvedriften. Kanskje var det så meget som 200.000 tyske fanger som ble satt til slikt arbeide. I 1944-1945 ble også romaniatyske fra Transilvania og Banat hittransportert og satt til lignende tvangsarbeide, og med tysktalende sivilister bragt fra Jugoslavia havnet i slik tvangsarbeidsleir ved Vorosjilovgrad. Mange ble offer for arbeidsulykker, unferernæring og sykdommer som for eksempel tyfus.